Predkladacia správa

Materiál „Návrh na uzavretie Protokolu o zmene a doplnení Dohody o založení Medzinárodnej investičnej banky a jej Štatútu“ sa predkladá na rokovanie vlády Slovenskej republiky na základe záverov rokovania Rady Medzinárodnej investičnej banky (ďalej len „MIB“) na jej 100. zasadnutí, ktoré sa uskutočnilo dňa 5. - 6. decembra 2013 v Moskve. Cieľom materiálu je odsúhlasiť pozmenené znenie zakladajúcich dokumentov MIB za účelom ich aktualizácie a reflektovania  súčasných medzinárodných štandardov a praxe obdobných medzinárodných finančných inštitúcií. Súčasný stav zakladajúcich dokumentov MIB je jednou z hlavných prekážok ďalšieho rozvoja Banky a jeho neriešenie môže priviesť k zlyhaniu procesu jej transformácie na modernú medzinárodnú rozvojovú inštitúciu.

Aktuálne hlavnú otázku z hľadiska ďalšieho rozvoja MIB predstavuje potreba zmien v Dohode o založení MIB (ďalej len „Dohoda“) a v Štatúte MIB (ďalej len „Štatút“), čiže v zakladajúcich dokumentoch, ktoré sa s výnimkou menších formálnych zmien v roku 1990 prakticky nemenili od roku 1970, kedy boli vypracované za značne odlišných okolností a nezodpovedajú tak súčasnej medzinárodnej a národnej politicko-ekonomickej realite. Vzhľadom na rýchly rozvoj Banky sa otázka zmeny zakladajúcich dokumentov stala naliehavou. Pri navrhovaní nového znenia zakladajúcich dokumentov Banke pomáhal konzultant – renomovaná právnická spoločnosť Allen&Overy, ktorá pri príprave textov vychádzala z obdobných dokumentov iných medzinárodných finančných inštitúcií. Po rokovaniach delegácií členských štátov s MIB a s konzultantom, ktoré boli ukončené koncom februára 2014 a v rámci ktorých Ministerstvo financií SR texty konzultovalo s relevantnými rezortmi, bolo členským krajinám rozoslané finálne znenie Protokolu o zmene a doplnení Dohody o založení Medzinárodnej investičnej banky a jej Štatútu (ďalej len „Protokol“). Podľa konzultanta, nové znenie dokumentov MIB zodpovedá súčasným princípom medzinárodného práva a aktuálnej praxi obdobných medzinárodných finančných rozvojových inštitúcií. Medzi kľúčové zmeny patrí zavedenie trojúrovňovej riadiacej štruktúry podľa príkladu iných medzinárodných finančných inštitúcií a zmena systému hlasovania tak, aby bral do úvahy rôzne podiely členských krajín v splatenom základnom imaní Banky a zároveň ochraňoval záujmy malých akcionárov.

Vzhľadom na relatívne silnú pozíciu SR v Rade MIB v porovnaní s inými medzinárodnými finančnými inštitúciami a jedinečné zloženie jej členských krajín, spomedzi ktorých viaceré predstavujú vysoko zaujímavé trhy pre slovenské hospodárske subjekty, delegácia SR v Rade MIB podporuje ďalší rozvoj Banky a koncom februára bol na základe uznesenia vlády SR č. 715/2013 zrealizovaný dodatočný vklad SR do splateného základného imania MIB vo výške približne 6,3 mil. EUR. Celkový podiel SR na splatenom základnom imaní Banky tak momentálne predstavuje 21 481 113,06 EUR.

Podľa vnútroštátnych predpisov Slovenskej republiky Dohoda predstavuje medzinárodnú zmluvu prezidentskej povahy a podľa čl. 7 ods. 4 Ústavy Slovenskej republiky ide o medzinárodnú zmluvu, z ktorej vzniká Slovenskej republike členstvo v medzinárodných organizáciách. Súčasne je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb v zmysle čl. 7 ods. 5 Ústavy SR. Prijatie Protokolu je zmenou medzinárodnej zmluvy prezidentskej povahy, ktorá si nevyžaduje zmenu vnútroštátnych právnych predpisov, netýka sa záväzkov v rámci iných zmlúv, ktorými je Slovenská republika viazaná a je v súlade s právom Európskej únie. 

Podľa čl. 36 Pravidiel pre uzatváranie medzinárodných zmlúv a zmluvnú prax schválených uznesením vlády Slovenskej republiky č. 743 z 21. októbra 2009 sa pri zmene zmluvy postupuje rovnako ako pri uzatváraní zmluvy, pokiaľ zmluva neustanoví inak. Preto je potrebné, aby s návrhom Protokolu vyslovila súhlas Národná rada Slovenskej republiky, a aby bol následne ratifikovaný prezidentom Slovenskej republiky. Súčasne je potrebné, aby Národná rada Slovenskej republiky rozhodla podľa čl. 86 písm. d) Ústavy Slovenskej republiky o tom, že Protokol má prednosť pred zákonmi podľa čl. 7 ods. 5 Ústavy Slovenskej republiky. Z kategórií medzinárodných zmlúv vymedzených v čl. 7 ods. 5 Ústavy Slovenskej republiky ide o medzinárodné zmluvy, na ktorých vykonanie nie je potrebný zákon.

Návrh Protokolu je v súlade s hospodárskymi a zahraničnopolitickými záujmami Slovenskej republiky, ako aj v súlade s medzinárodnoprávnymi záväzkami Slovenskej republiky. V súlade s čl. 9 Pravidiel pre uzatváranie medzinárodných zmlúv a zmluvnú prax sa Protokol predkladá vláde Slovenskej republiky. Následne bude Protokol podpísaný splnomocneným zástupcom SR a zástupcami ostatných členských krajín a predložený Národnej rade Slovenskej republiky na vyslovenie súhlasu. Vnútroštátny schvaľovací proces bude v Slovenskej republike zavŕšený ratifikáciou prezidentom SR. Ratifikačná listina bude uložená u depozitára, ktorým je Ministerstvo zahraničných vecí Ruskej federácie. Protokol nadobudne platnosť po uplynutí tridsiatich dní od dátumu, kedy posledná zmluvná strana doručila depozitárovi svoju listinu o ratifikácii, prijatí alebo schválení.